Hasselt

Hasselt is d'ôofdstad van de provinsje Limburg. D'r weunn apeupri 76.000 mienschn. Hasselt ligt an 't Albertkanoal en an den Demer, tusschn De Kempn en Haspngouw. D'inweuners wordn Hasseloars genoemd. Hasselt is ok d'ôofdplekke van 't gelyknoamig kieskantong en de twêe gerechtelyke kantongs Hasselt. 

In 1977 kwam Hasselt e fusiegemêente die neffest Hasselt zelve nog zeevn dêelgemeent'n telde. Sedert de fusie van Hasselt mè Kortessem ip 1 januoari 2025, kwoamn der nog vuuf dêelgemêent'n by.
 Etymologie 
De noame Hasselt komt verzekers van de Germoansche andudienge Hasaluth, etgêen hoazeloarsbus betêeknt.
 Geschiedenisse van Hasselt 
 Middelêeuwn 
D' êeste kerns op 't hudig stadsgebied van Hasselt, zyn ontstoan roend de 7ste êeuwe an den oever van 't riviertje d' Helbeke, e zybeke van den Demer by de Sint-Quintinuskathedrale, die loater ebouwd is (in 700-800 AD). Hasselt was êen van de tien Goeie Steedn van 't Groafschap Loon, die nu overêenkomt met d' hudige provinsje Belgisch Limburg. De noame Hasselt wierd vo den êeste kê vermeld in 1165 en 't krêeg kort derachter de stadsrechtn van Luuk. De groave van Loon verplatste oundertusschn 't besteurlyk centrum van Borgloon noa Kuringen, e stad te westn van Hasselt die veroundersteld wordt ouder te zyn of Hasselt zelve. In 1281 is begost met den anleg van de stadsmeur en in 1307 wierd 't centrum van Hasselt verleid noa de Grôte Mart, van woaruut stroatn liepn noa de vier stadspôortn  (in wyzerszin): de Maastrichterpôorte, Kuringerpôorte, Kempische Pôorte en Nieuwpôorte. In 1366 is 't groafschap Loon ingelyfd by 't prinsbisdom Luuk. De stad blêef zyn Loonsgezindheid toogn deur 't Luuks woapn te vervangn deur 't Loons gefoasd schild. Up d'n overgank tusschn de loate Middelêeuwn en de vroegmodernen tyd (14e-16e êeuwe), wierd e loaknhalle ebouwd en in 1236 stichtte d' augustyner orde e klôoster. E begynhof, die in 1245 wierd  gesticht, is in 1567 binst de godsdienstnôorloge verwoest en in 1571 were ebouwd.

 De Beeldnstorm en de Tachtigjoarign Ôorloge
Al in 1560 woarn der hoageprekers die 't protestants geloof verkondigdn. In 1567 volgde de Beeldnstorm, lyk in vele andere plekn in hêel de Lêge Landn. Ounger Gerard van Groesbeek wierd de contrareformoasje ingezet. Deur ôorlogshandeliengn in de Tachtigjoarign Oorloge zyn de stadsvestn mè meur en al zwoar beschoadigd.
 Achttienste êeuwe 
In 1705 zyn de stadsmeurn, die beschoadigd wierdn deur de Tachtigjoarign Oorloge, achter dêels vernieuwd te zyn, toch gesloopt en vervangn deur 'n eirdewalle.

Categorie:Gemêente in Belgisch Limburg
Categorie:Stad in Belgisch Limburg